Davor Konjikušić

Autocesta

Salon Galić

20. svibnja – 1. lipnja 2019.

«Autoceste nisu samo transportni problem, riječ je o prvorazrednom društvenom razvojnom projektu. … Autocesta nije dovršena kao razvojni projekt. Ona (…) utječe na sve aspekte naših života i na razvoj društva u cjelini» Ovaj isječak iz teksta Rade Dragojevića objavljenog 2014. godine u tjedniku Novosti, a kojeg multimedijski umjetnik Davor Konjikušić prenosi u svojim «Zidnim novinama» na izložbi nazvanoj Autocesta, dobro ocrtava tematsku okosnicu istoimenog projekta. Kroz osnovni motiv - današnju autocestu A3, a nekadašnji Autoput Bratstva i jedinstva koji spaja Zagreb i Beograd, autor istražuje i kritički promišlja aspekte političkih, ekonomskih, društvenih i kulturnih promjena koje su nepovratno obilježile ovaj prostor u posljednjih sedamdeset godina. U predgovoru izložbe Marija Borovičkić autorovu umjetničku strategiju opisuje sljedećim riječima: «Pozicionirajući sebe kao istraživača u „post-kontekstu“, osobu koja promatra, traži ili nalazi pojmove, vrijednosti, događaje i značenja s jasnim vremenskim odmakom, Konjikušić kombinira gotovo znanstvenu istraživačku perspektivu, arhivski materijal i dokumentaciju, faktografiju, vlastitu fotografiju, umjetnički eksperiment, „grešku“ ili pak pomalo fetišizirane ready-made geste prikupljanja „tragova“.» Već samo iz navedene raznovrsnosti umjetničkih formi postaje jasno da autor konceptualnu slojevitost projekta prati i medijskom i formalnom promišljenošću što naposljetku kod promatrača onemogućava jednoobrazno ili simplificirano čitanje prikazanog materijala.

Postav splitske izložbe otvara se s dva rada postavljena u samom izlogu Salona Galić. Riječ je o tekstualnim radovima izvedenim u formi natpisa na svjetlećim panelima i to «Raditi znači izgrađivati vlastiti san» na crvenoj, te «Raditi znači izgrađivati tuđi san» na crnoj podlozi. Dok je u prvom slučaju jasno da je riječ o preuzimanju propagandne radničke parole iz vremena izgradnje same autoceste, drugi nas natpis navodi na aktualizaciju sadržaja u današnjem vremenu. Zanimljivo je ovdje navesti i kontekst njegova nastanka jer, iako nije razložan iz samog postava, autor ga često ističe i to s pravom, jer jasno ukazuje na slobodni pristup strategiji umjetničke aproprijacije koja značajno obilježava Konjikušićev rad. Naime, kada je projekt Autocesta 2017. godine u sklopu festivala Organ vida prvi put predstavljen u zagrebačkoj Galeriji Šira, netko je tijekom noći intervenirao na radničku parolu koja se nalazila u izlogu, zamijenivši riječ «vlastiti» s «tuđi». Ovaj kritički komentar anonimnog autora Konjikušić je preuzeo kao dobrodošlu intervenciju i integrirao ga u naknadne izložbene verzije projekta. U slučaju splitske izložbe postav obaju parola na svjetleće panele dodatno je potencirao vizualnu i semantičku korespondenciju sa neposrednim okruženjem galerije. Salon Galić je, zajedno sa susjednim izložbenim prostorom Foto kluba Split, jedan od posljednjih nekomercijalnih sadržaja Marmontove ulice – jedne od najprometnijih pješačkih zona u centru grada koji se svakodnevno bori s galopirajućom gentrifikacijom i turistifikacijom. U tom smislu Konjikušićeva odluka da svjetlećim natpisima mimikrira okruženje istovremeno ga podrivajući samim sadržajem, predstavlja vrlo promišljenu značenjsku poveznicu sa prostornom i vremenskom mikrolokacijom, ali i pametan uvod u samu izložbu.

Sljedeća dva rada na koja nailazimo ulaskom u sam prostor Salona Galić predstavljaju daljnju vizualnu i tekstualnu razradu teme. S jedne se strane nalaze zidne novine koje Konjikušić potpisuje kao urednik, dok dizajn potpisuje studio Benussi&theFish. Preuzimajući formu koju je nekadašnji Glavni štab Autoputa Bratstva i jedinstva preporučivao kao način informiranja i, možda još i važnije, poticanja kulturnog i edukativnog rada tadašnjih omladinaca – volontera koji su gradili autocestu, autor prenosi niz zanimljivih tekstova koji vremenski obasežu razdoblje od početka izgradnje autoceste pa sve do recentnih novinskih i stručnih tekstova koji problematiziraju njezino današnje stanje. Tako dobivamo informacije o tijeku same izgradnje, regrutaciji omladinaca, njihovim svakodnevnim problemima prenijetim u segmentima «brigadirskih dnevnika» ili o animozitetu prema omladincima iz inozemstva. Daljnjim nas izborom tekstova autor vodi do ratnih 90-ih i UNPROFOR-ovog nadzora tog koridora, pa sve do nedavnih problema s davanjem autocesta pod koncesiju i njihovom neprimjerenom održavanju i nedostatnoj infrastrukturi. Ovakvom je strategijom autor kritički razradio proces koji je uslijed političkih i ekonomskih promjena doveo nasljeđe zajedničkog rada za društveno dobro do eksploatacije današnjeg post-tranzicijskog kaosa.

Nasuprot opisanih zidnih novina nalazi se fotokolaž u kojem autor arhivske fotografije omladinskih stadionskih sletova postavlja na dominantnu crvenu pozadinu i ponovno naziva parolom «Raditi znači izgrađivati vlastiti san». Ovaj je rad uvod u dominantno vizualni dio izložbe koji je postavljen u najvećoj izložbenoj prostoriji. Tu Konjikušić kroz ispise arhivskih fotografija velikog formata i fotokolaže u kojima preklapa različite vremenske slojeve, istražuje kompleksnost koegzistirajućih memorijskih kodova. U izdvojenu izložbenu nišu uz nekoliko vlastitih fotografija, projicira i brojne arhivske fotografije prikupljene tijekom opsežnog istraživanja institucionalnih arhiva. Takvom se umjetničkom strategijom Konjikušić pozicionira među autore koji uistinu shvaćaju prirodu arhiva i njihov kritički potencijal mjesta proizvodnje znanja, moći i društvenog identiteta. U ovom smislu arhivska fotografija za Konjikušića prelazi značenje pukog povijesnog dokumenta, primarno zbog činjenice da je autor u potpunosti svjestan njezina interpretativnog potencijala ovisno o kontekstu u kojem se nalazi. Značenjskim širenjem fotografije Konjikušić stvara specifičan izložbeni narativ zbog kojeg se moramo prisjetiti američkog fotografa i teoretičara Allana Sekule. On u svom antologijskom tekstu «Fotografija između rada i kapitala» istražuje semantičku kompleksnost fotografije te upravo njezin potencijal u čitanju povijesne i društvene memorije i njezinih transformacija, ograničenja ili potpunog nestanka. Kako Sekula naglašava – zbog njezina interpretativnog, a ne reprezentativnog karaktera, fotografija nam može dati odgovor na pitanja koje su budućnosti obećane, a koje zaboravljene. Moramo se onda zapitati - što se dogodilo s našom budućnosti koja je obećavala zajedništvo, progres, opće dobro?

Jedan dio odgovora nalazi se u izloženoj foto knjizi znakovito nazvanoj Refleksije. Riječ je o nizu fotografija koje je Konjikušić snimio uz današnji autoput, a koje redom svjedoče o napuštenim prostorima prepuštenim propadanju, ispražnjenim sadržajima, mjestima u kojima priroda ponovno zauzima nekoć kultivirani pejzaž. Ova estetika ruševina, potpuni izostanak čovjeka, kao i intimni format foto knjige jasno pokazuju izraziti autorov senzibilitet i temeljito promišljanje teme i medija fotografije. Prebacivanjem iz jednog vremenskog koda u drugi, od jednog prezentacijskog formata do drugog, Konjikušić konceptualno i formalno jasno prikazuje relacije prošlosti i sadašnjosti, primoravajući pritom promatrača na aktivno promišljanje svog osobnog, ali i društvenog identiteta. Naposljetku, u potrazi za zaboravljenom budućnosti, dovoljno se vratiti na ulazni dio izložbe i ponovno razmisliti o građenju vlastitog ili tuđeg sna.

Jasminka Babić